La violència masclista no solament té conseqüències físiques i psicològiques per a les dones que la pateixen, sinó que també té efectes sobre la seva vida laboral, tant si treballen com si estan a l'atur.
En aquest sentit, la seva recuperació exigeix restaurar, en el moment adequat i amb una intervenció sociolaboral integral i adient, el dret al treball; un treball que els doni autonomia econòmica, que els possibiliti la integració social i que els garanteixi un entorn segur, lluny de la violència masclista
El SOC ha creat una Xarxa d'atenció a les oficines de Treball per a les dones en situació de violència masclista, que disposa de professionals especialitzats en aquest àmbit i que s'ofereix a les 69 oficines de Treball que hi ha arreu de Catalunya.
Cada oficina presta atenció personalitzada, permanent i confidencial, perquè les dones que es troben en aquesta situació puguin exercir el dret a treballar en les millors condicions per mitjà de diversos programes de foment de l'ocupació.
Podeu demanar més informació al 012 o en qualsevol oficina de Treball de la Generalitat
Es tracta d'un servei nou que té l'objectiu d'acompanyar les dones en situació de violència masclista en el procés d'inserció laboral.
Aquest servei, que es facilita a totes les oficines de Treball (OT) de Catalunya, posa a l'abast professionals especialitzats i formats específicament en la matèria.
Pot rebre'l qualsevol dona que acrediti que es troba en una situació de violència masclista i vulgui disposar d'un servei d'acompanyament i orientació en el procés de cerca de feina.
En accedir al servei, se li assignarà un professional de referència perquè li faci una primera entrevista i reculli informació per valorar el perfil laboral i els aspectes que, en cada cas, poden dificultar-ne la inserció.
És important que aquest especialista tingui un coneixement ampli de les possibilitats reals d'inserció de la persona, de manera que les ofertes de treball i les accions ocupacionals proposades s'ajustin i s'adeqüin tant al seu perfil professional com a les circumstàncies personals i expectatives.
A partir d'aquesta primera entrevista s'acordaran les accions i el seguiment que es farà del procés d'inserció.
Per accedir al servei només cal adreçar-se a una oficina de Treball (preferiblement, la que correspon per domicili).
Si el personal especialitzat no està disponible aquell dia, es concertarà una cita.
L'objectiu és poder dedicar tot el temps que calgui en cada cas de la manera més privada possible, per això aquest servei s'ofereix preferentment amb cita prèvia.
Si la persona ja està inscrita com a demandant d'ocupació, només cal que s'adreci a la seva OT i informi que es troba en una situació de violència masclista.
En cas contrari, és a dir, si no hi està inscrita, ha d'adreçar-se a l'OT que li correspongui per domicili perquè el servei la doni d'alta com a demandant d'ocupació.
Si per qualsevol circumstància la persona no viu al seu domicili habitual, pot adreçar-se a qualsevol altra OT.
El personal especialitzat l'ajudarà a fer tots els tràmits que calguin (renovacions, trasllats, modificació de dades, informes...) i resoldrà els dubtes que puguin anar sorgint durant el procés d'acompanyament.
1) Es pot rebre aquest servei sense cita prèvia?
Si la persona no disposa de cita prèvia i ha de fer una gestió de caràcter urgent, pot adreçar-se directament a la seva OT.
Cal tenir en compte, però, que només el professional de referència i un nombre molt limitat de persones autoritzades de l'oficina podran accedir a les dades relatives a la situació de violència.
Per al funcionament correcte del servei, és indispensable demanar cita prèvia a fi de garantir la disponibilitat i la dedicació del temps necessari per part del professional, així com acordar amb aquest les dates en què s'haurà de fer el seguiment.
El personal de referència informarà en la primera entrevista sobre totes aquestes qüestions.
2) Si ja es rep el servei, cal adreçar-se exclusivament al professional de referència per fer altres gestions (cursos de formació, ofertes, orientació laboral...)
Com qualsevol persona inscrita en una OT, es poden continuar rebent tots els serveis que ofereix el SOC a través del personal d'atenció.
Amb tot, cal tenir en compte que només el professional de referència i un nombre molt limitat de persones autoritzades podran accedir a les dades relatives a la situació de violència.
Per tant, per a les qüestions relacionades amb la situació de violència masclista, cal adreçar-se preferentment a la persona de referència.
3) Quant de temps es pot rebre aquest servei?
En aquest tipus de servei, la persona que es troba en aquesta situació marca els ritmes, la durada i la intensitat de l'acompanyament que vol rebre.
Tots aquests aspectes han de ser consensuats amb el professional de referència.
4) Què cal fer si ja es rep el servei i es vol fer un canvi de domicili?
Cal comunicar el canvi de domicili al professional de referència, que s'encarregarà de facilitar les dades a la persona de referència de la nova oficina i que s'ocuparà del cas a partir d'aleshores.
No obstant això, en cas de necessitat és possible adreçar-se directament a la nova oficina i preguntar per la persona de referència de violència masclista, ja que les 69 oficines de Treball del SOC són punts d'atenció a les dones en situació de violència i disposen d'especialistes.
L'acreditació de la condició de dona en situació de violència masclista s'ha de fer amb els mitjans de prova qualificats que preveu la Llei 5/2008, de 24 d'abril:
Si la persona té dubtes sobre com fer l'acreditació o encara no disposa de cap mitjà de prova, ha d'adreçar-se al professional de referència perquè l'informi.
1) És obligatori accedir a aquest servei si s'ha patit violència masclista o si s'és beneficiari de la renda activa d'inserció (RAI) per violència de gènere?
No, aquest servei és voluntari.
La persona que es troba en aquesta situació marca els ritmes i la intensitat de l'acompanyament que vol rebre.
2) Si ja es té feina, es pot rebre aquest servei per canviar o millorar de lloc de treball?
Sí, es pot rebre aquest servei amb independència de la situació laboral.
4) Com es tracta la informació en una oficina de Treball?
La seguretat de les dones en situació de violència masclista és l'objectiu principal.
Tots els sistemes i les bases de dades on consta la informació sobre els expedients disposen de mesures de seguretat rigoroses, i tan sols el professional de referència i el personal autoritzat de l'oficina hi tindran accés.
La resta del personal de l'oficina no pot veure aquesta informació.
La persona de referència de l'OT pot donar informació més detallada sobre el tractament i la confidencialitat de les dades.
Faciliten la inserció de persones que tenen dificultats afegides o especials a l'hora de trobar feina